এডিস এলবোপিক্টাস : এ প্রজাতির মশা সাধারণত গ্রামাঞ্চল, বিশেষ করে যেখানে খোলা জায়গা ও প্রচুর গাছপালা রয়েছে তেমন জায়গায় বেশি দেখা যায়। এ মশা আর্দ্রতা পছন্দ করে। এরা সাধারণত প্রাকৃতিক পাত্র—যেমন গাছের ফোকর, পাতার ভাঁজ, কাটা বাঁশের খোলা অংশ, মাটির পাত্র ইত্যাদিতে জমে থাকা অল্প পরিষ্কার পানিতে ডিম পাড়ে। এ মশা মানুষসহ পাখি, অন্যান্য স্তন্যপায়ী প্রাণীর রক্ত পান করে। এরা উত্পত্তিস্থল থেকে ৫০০ মিটার দূর পর্যন্ত উড়ে যেতে পারে। এ মশাকে ঘরের ভেতরে ও বাইরে অন্ধকারাচ্ছন্ন জায়গায় বিশ্রাম নিতে দেখা যায়। এ দুই প্রজাতির মশারই জীবনচক্রে চারটি ধাপ রয়েছে। এগুলো হলো—ডিম, লার্ভা, পিউপা ও পূর্ণ বয়স্ক মশা। ডিম থেকে পূর্ণ বয়স্ক মশা হতে ৬-৮ দিন সময় লাগে। পূর্ণ বয়স্ক মশা সাধারণত ৭-১০ দিন বেঁচে থাকে। তবে বর্ষাকালে অনুকূল পরিবেশে এরা সর্বোচ্চ ২১ দিন বেঁচে থাকতে পারে। ভ্রূণ হওয়ার পর এ মশার ডিম অনেক দিন (১-১.৫ বছর) পর্যন্ত শুকনো পরিবেশে বেঁচে থাকতে পারে। পানি পেলে অনুকূল পরিবেশে ডিম ফুটে লার্ভা বের হয় ও জীবনচক্র পার করে।